Էկ Չուա

Էկ Չուա (այլ անվանումներ՝ Էկչուա, Էկ Չուահ, M աստված), հին մայաների առևտրի և կակաոյի աստվածը։

Նշանակություն 
Էկ Չուան առևտրի և կակաոյի հովանավոր աստվածն էր։ Կակաոյի պտուղները մայաների մոտ յուրօրինակ փողային միավոր էր, այդ պատճառով էլ կակաոն աստվածացվում էր։ Էկ Չուային երկրպագում էին վաճառականները և կակաոյի հարուստ պլանտատորները, որովհետև նա իրենց մասնագիտության հովանավորն էր։ Հնարավոր է, որ Էկ Չուան կապված էր նաև մեղուների պաշտամունքի հետ, որի օգտին է խոսում այն, որ Էկ Չուան պատկերվել է մեղուներին նվիրված կոդեքսներից մեկի գլխում։

Արտաքին տեսք 
Էկ Չուան պատկերվում էր երկար քթով, կարմիր բերանով և ներկված էր սև գույնով (որոշ նկարներում նա ամբողջովին սև է, մյուսներում՝ սև ու սպիտակ զոլերով, իսկ որոշներում էլ՝ սպիտակ՝ առանց սև ներկի)։ Քանի որ նա առևտրի հովանավորն էր, պատկերվում էր ձեռքին գավազանով, իսկ մեջքին էլ՝ բեռով (որոշ նկարներում բեռը գլխի վրա է)։ Նրա բնութագրիչ գծերից էին 2 կոր գծերը՝ աչքի աջ մասում։ Դրեզդենի կոդեքսում Էկ Չուայի 3 պատկեր կա։ Որպես կանոն, Էկ Չուան պատկերվում էր որպես անատամ ծերուկ կամ ծերունի մեկ ատամով։

Նկարներից մեկում Էկ Չուան պատկերված է որպես նիզակով խոցող մահվան աստված, որը խորհրդանշում էր այն, որ այդ աստվածը վաճառականներին կպաշտպանի թշնամուց։ Մեկ այլ նկարում նա պատկերված է որպես երկինքը կացնահարող, որպեսզի անձրև գա։ Շատ նկարներում Էկ Չուան կարիճի պոչ ունի։

Ծանոթագրություններ

Գրականություն 
 
 

Աստվածներ այբբենական կարգով
Առևտրի աստվածներ
Մայաների դիցաբանություն